CELEX: 32006R1109
Language: sl
Date: 2006-07-19 00:00:00
Title: Uredba Komisije (ES) št. 1109/2006 z dne  19. julija 2006  o odstopanju od Uredbe (ES) št. 1623/2000 glede rokov za dostavo v destilarne in za destilacijo vin za vinsko leto 2005/2006

20.7.2006   
            
            
               SL
            
            
               Uradni list Evropske unije
            
            
               L 198/3
            
         
      UREDBA KOMISIJE (ES) št. 1109/2006
   z dne 19. julija 2006
   o odstopanju od Uredbe (ES) št. 1623/2000 glede rokov za dostavo v destilarne in za destilacijo vin za vinsko leto 2005/2006
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Uredbe Sveta (ES) št. 1493/1999 z dne 17. maja 1999 o skupni ureditvi trga za vino (1), in zlasti člena 33 Uredbe,
   ob upoštevanju naslednjega:
   
               (1)
            
            
               V okviru destilacije vina v pitni alkohol, ki jo določa člen 29 Uredbe (ES) št. 1493/1999 in ki se odpre vsako vinsko leto v skladu s poglavjem II Uredbe Komisije (ES) št. 1623/2000 z dne 25. julija 2000 o določitvi podrobnih izvedbenih pravil za Uredbo (ES) št. 1493/1999 o skupni ureditvi trga za vino ob upoštevanju tržnih mehanizmov (2), morajo proizvajalci svoje vino dostaviti v destilarne in destilarne to vino destilirati do točno določenih rokov.
            
         
               (2)
            
            
               Večje število ukrepov krizne destilacije proti koncu vinskega leta 2004/2005 in precejšne količine, za katere so bile sklenjene pogodbe o destilaciji v pitni alkohol, so pokazale, da destilarne v nekaterih državah članicah nimajo zadostnih zmogljivosti za sprejem vina in izvedbo destilacij v rokih, ki jih določa Uredba (ES) št. 1623/2000.
            
         
               (3)
            
            
               Zato je treba predvidena roka za dostavo vina v destilacijo in za destilacijo vina prestaviti za dva tedna.
            
         
               (4)
            
            
               Ukrepi, predvideni s to uredbo, so v skladu z mnenjem Upravljalnega odbora za vino –
            
         SPREJELA NASLEDNJO UREDBO:
   Člen 1
   Z odstopanjem od prvega pododstavka člena 63a(8) Uredbe (ES) št. 1623/2000 se količine vina, ki jih je treba dobaviti po pogodbi, za vinsko leto 2005/2006 lahko dostavijo v destilarno do 31. julija vinskega leta.
   Z odstopanjem od prvega pododstavka člena 63a(10) Uredbe (ES) št. 1623/2000 je treba za vinsko leto 2005/2006 vino, dostavljeno v destilarno, destilirati najpozneje do 15. oktobra naslednjega vinskega leta.
   Člen 2
   Ta uredba začne veljati tretji dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 19. julija 2006
      
         
            Za Komisijo
         
         Mariann FISCHER BOEL
         
         
            Članica Komisije
         
      
   
   
      (1)  UL L 179, 14.7.1999, str. 1. Uredba, kakor je bila nazadnje spremenjena z Uredbo (ES) št. 2165/2005 (UL L 345, 28.12.2005, str. 1).
   
      (2)  UL L 194, 31.7.2000, str. 45. Uredba, kakor je bila nazadnje spremenjena z Uredbo (ES) št. 1820/2005 (UL L 293, 9.11.2005, str. 8).